Document ID: 32012R1196

REGOLAMENT TA’ IMPLIMENTAZZJONI TAL-KUMMISSJONI (UE) Nru 1196/2012
tat-13 ta’ Diċembru 2012
li jemenda r-Regolament (UE) Nru 9/2010 fir-rigward tal-kontenut minimu ta’ preparazzjoni ta’ endo-1,4-beta-ksilanażi prodotta mit-Trichoderma reesei (ATCC PTA 5588) bħala addittiv tal-għalf użat fl-għalf għat-tiġieġ tal-bajd (id-detentur tal-awtorizzazzjoni Danisco Animal Nutrition)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fl-għalf tal-annimali (1), u b’mod partikolari l-Artikolu 13(3) tiegħu,
Billi:
(1)
L-użu ta’ preparazzjoni ta’ endo-1,4-beta-ksilanażi (EC 3.2.1.8) prodotta mit-Trichoderma reesei (ATCC PTA 5588), li jagħmel parti mill-kategorija tal-addittivi “addittivi żooloġiċi”, kien awtorizzat għal 10 snin bħala addittiv fl-għalf biex jintuża għat-tiġieġ tas-simna, għat-tiġieġ tal-bajd u għall-papri u d-dundjani tas-simna bir-Regolament tal-Kummissjoni (UE) Nru 9/2010 (2), għall-majjaletti miftuma u għall-majjali tas-simna bir-Regolament ta’ Implimentazzjoni tal-Kummissjoni (UE) Nru 528/2011 (3) u għall-ispeċijiet ta’ tjur f’minoranza barra l-papri bir-Regolament ta’ Implimentazzjoni tal-Kummissjoni (UE) Nru 1021/2012 (4).
(2)
Skont l-Artikolu 13(3) tar-Regolament (KE) Nru 1831/2003, id-detentur tal-awtorizzazzjoni ppropona li jsir tibdil fil-kundizzjonijiet tal-awtorizzazzjoni tal-preparazzjoni kkonċernata billi jitnaqqas il-kontenut minimu minn 2 500 U/kg għal 625 U/kg fir-rigward tal-użu għat-tiġieġ tal-bajd. L-applikazzjoni ntbagħtet flimkien mad-dejta ta’ appoġġ rilevanti. Il-Kummissjoni bagħtet din l-applikazzjoni lill-Awtorità Ewropea dwar is-Sigurtà fl-Ikel (minn issa ’l quddiem “l-Awtorità”).
(3)
Fl-opinjoni tagħha tat-22 ta’ Mejju 2012 (5), l-Awtorità kkonkludiet li skont il-kundizzjonijiet il-ġodda tal-użu proposti, il-preparazzjoni kkonċernata hija effettiva fid-doża minima mitluba ta’ 625 U/kg. L-Awtorità tikkunsidra li m’hemmx bżonn ta’ rekwiżiti speċifiċi dwar il-monitoraġġ wara t-tqegħid fis-suq. Hija vverifikat ukoll ir-rapport dwar il-metodu ta’ analiżi tal-addittiv fl-għalf imressaq mil-Laboratorju ta’ Referenza stabbilit bir-Regolament (KE) Nru 1831/2003.
(4)
Il-kundizzjonijiet stipulati fl-Artikolu 5 tar-Regolament (KE) Nru 1831/2003 kienu ssodisfati.
(5)
Għaldaqstant, ir-Regolament (UE) Nru 9/2010 għandu jiġi emendat skont dan.
(6)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali.
ADOTTAT DAN IR-REGOLAMENT:
Artikolu 1
L-Anness mar-Regolament (UE) Nru 9/2010 huwa emendat skont l-Anness ma’ dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Diċembru 2012.

Labels: 0
3
17
6